যাঁকে একসময় তৃণমূলের ‘সাংস্কৃতিক-মঞ্চে’ একাধিকবার দেখা গিয়েছে, সেই প্রবীণ সংগীতশিল্পী প্রতুল মুখোপাধ্যায় ভাঙড়-কাণ্ডে মুখ খুললেন।
শনিবার তিনি নিজের ফেসবুক পেজে ভাঙড়ে দু’জন নিরীহ মানুষের গুলিবিদ্ধ হয়ে মৃত্যুতে শোকপ্রকাশ করে লিখেছেন, ‘শাসকদের আজ ভাবার সময়। আবার শিক্ষা নেওয়ার সময়। জনগণের কাছে যাও। তাদের কথা শুনে নাও। কী করতে চাও বুঝিয়ে বলো। তাদের নিয়েই এগিয়ে চলো। …জনগণকে তুচ্ছ করে চলতে গেলেই যাবে পড়ে। আম জনতাই নিয়ন্তা, ইতিহাসের নিয়ম তা’।
অতীতে একাধিকবার নানা ঘটনায় শিল্প-সাহিত্য জগতের অনেককেই রাস্তায় নামতে দেখা গিয়েছে। বর্তমান ঘটনা সম্পর্কে সংশ্লিষ্ট ব্যক্তিত্বদের মধ্যে প্রথম মুখ খুললেন প্রতুল। নাগরিক সমাজের অংশ হিসাবে একই পদক্ষেপ তিনি কি বাকিদের কাছেও আশা করেন? এর জবাবে প্রতুল জানান, অন্য কেউ কেন এগিয়ে আসেননি, তা তিনি বলতে পারবেন না। 
শাসক-ঘনিষ্ঠ বলে পরিচিত অধ্যাপক নৃসিংহপ্রসাদ ভাদুড়ির কথায়, ‘‘ভাঙড়ে যে ঘটনা ঘটেছে, তা এতদূর না যেতেই পারত। আলোচনার মাধ্যমে সমস্যা মেটানোর জন্য আরও সচেতন হতে হতো সরকারকে।’’ কবি সুবোধ সরকার বলেন, ‘‘প্রতুল’দা কী বলেছেন আমি জানি না। কিন্তু যখন মুখ্যমন্ত্রী ২৯টা দেশের শিল্পপতিদের নিয়ে আসছেন কলকাতায়, সেই ব্রাহ্মমুহূর্তে এই ষড়যন্ত্র কাদের! ওখানে এত বহিরাগত কেন? তারা কী করছে বলতে পারেন? ভাঙড়ের মাটি খুঁচিয়ে ঘা করার কি দরকার ছিল?’’